
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea Legii nr.64/2002 pentru aprobarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparatele de marcat electronice fiscale, iniţiată de domnul deputat Constantin Niculescu, trimisă cu adresa nr.119 din 15 aprilie 2002, înregistrată sub nr.23/84/2002.



La întocmirea raportului comisia a avut în vedere:



- avizul Consiliului Legislativ nr.494/15.04.2002;



- avizul Comisiei juridice, de disciplină şi imunităţi nr.119 

  din 04.09.2002;



- punctul de vedere al Guvernului nr.222/21 octombrie 2002;



- punctul de vedere al Ministerului Finanţelor Publice

  nr.18325/22.11.2002.



În raport de obiectul de reglementare şi conţinutul său, proiectul de lege face parte din categoria legilor ordinare conform prevederilor constituţionale.
PREŞEDINTE,

István Antal

                    Nr.23/84/2002

RAPORT

asupra propunerii legislative pentru modificarea Legii nr.64/2002 pentru aprobarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparatele de marcat electronice fiscale



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată în fond cu propunerea legislativă pentru modificarea Legii nr.64/2002 pentru aprobarea Ordonanţei de urgenţă a Guvernului nr.28/1999 privind obligaţia agenţilor economici de a utiliza aparatele de marcat electronice fiscale, iniţiată de domnul deputat Constantin Niculescu, trimisă cu adresa nr.119 din 15 aprilie 2002.



La întocmirea prezentului raport comisia a avut în vedere:



- avizul negativ transmis de Comisia juridică, de disciplină şi imunităţi nr.119 din 06.09.2002;



- punctul de vedere negativ al Ministerului Finanţelor Publice exprimat prin adresa nr.18325 din 22.11.2002 care precizează că nu avizează favorabil această propunere legislativă;



- punctul de vedere al Guvernului exprimat prin adresa nr.22 din 21 octombrie 2002 care precizează că acesta nu susţine adoptarea propunerii legislative;


- avizul Consiliului Legislativ nr.494 din 15.04.2002.



Obiectul de reglementare al prezentei propuneri legislative îl constituie modificarea normei de la lit.h) alin.(1) art.2 din Ordonanţa de urgenţă a Guvernului nr.28/1999 privind obligaţia agenţilor economici de a utiliza aparate de marcat electronice fiscale, aprobată cu modificări şi completări prin Legea nr.64/2002.



În raport de obiectul şi conţinutul său, propunerea legislativă face parte din categoria legilor ordinare conform prevederilor constituţionale.



Potrivit prevederilor art.60 din Regulamentul Camerei Deputaţilor, membrii comisiei au examinat proiectul de lege în şedinţa din data de 11 decembrie 2002.



La lucrările comisiei a participat în calitate de invitat doamna Adriana Bănescu din partea Ministerului Finanţelor Publice.



Din totalul de 26 membri ai comisiei la şedinţă au participat 22 de deputaţi.



După dezbateri, membrii comisiei au hotărât, cu unanimitate de voturi, să supună plenului Camerei Deputaţilor respingerea propunerii legislative întrucât argumentele invocate de iniţiator în expunerea de motive nu se justifică deoarece:


1. Obligaţia agenţilor economici care desfăşoară activităţi de schimb valutar de a utiliza aparate de marcat electronice fiscale nu s-a instituit o dată cu intrarea în vigoare a Legii nr.64/2002 (04.02.2002), ci de la data de 1 ianuarie 2000 şi respectiv 1 iulie 2000, în funcţie de nivelul veniturilor totale realizate aşa cum s-a stabilit prin Ordonanţa de urgenţă a Guvernului nr.128/1999, aprobată prin Legea nr.236/2001.



2. Introducerea obligaţiei caselor de schimb de a utiliza aparate de marcat electronice fiscale a avut în vedere practica, de notorietate, a unor case de schimb de a modifica datele privind tranzacţiile efectuate ulterior emiterii buletinului de schimb valutar (inclusiv prin înlocuirea acestuia, dat fiind că acesta este editat cu ajutorul tehnicii de calcul).



3. Buletinul de schimb valutar fiind un document cu regim special, dar nu factură fiscală, activităţile de schimb valutar nu se încadrează în prevederile art.1 alin.(1) din Ordonanţa de urgenţă a Guvernului nr.28/1999 referitoare la obligaţia emiterii de facturi fiscale.



4. Tehnica de calcul, prevăzută la Cap.II, pct.2, lit.d) din Normele N.R.V2 - anexa la Regulamentul valutar nr.3/1997 emis de Banca Naţională a României, poate îngloba şi funcţiile specifice aparatelor de marcat electronice fiscale numai în cazul în care aceasta este dotată cu memorie fiscală şi permite tipărirea documentelor prevăzute de Ordonanţa de urgenţă a Guvernului nr.28/1999.



5. Pentru operaţiunile de schimb valutar nu se emit două documente ci doar bonul fiscal emis cu aparatul de marcat electronic fiscal, care înlocuieşte buletinul de schimb valutar.

                  PREŞEDINTE,                                            SECRETAR,

                    István Antal                                              Aurelia Vasile

Experţi,

Viorela Gondoş

Silvia Vlăsceanu

